**ส่วนที่ 1**

**บทนำ**

จากรัฐธรรมนูญแห่งราชอาณาจักรไทยพุทธศักราช 2550 ได้ประกาศใช้บทบาทอำนาจหน้าที่และความรับผิดชอบขององค์กรปกครองส่วนท้องถิ่นได้เปลี่ยนแปลงไปจากเดิมอย่างมาก เช่น ในเรื่องของการกระจายอำนาจให้แก่องค์กรปกครองส่วนท้องถิ่น รวมไปถึงการพัฒนาคุณภาพชีวิต การพัฒนาเศรษฐกิจ การพัฒนาสังคมของท้องถิ่น ด้วยเช่นกัน ประกอบกับพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 มาตรา 16 และมาตรา 17 บัญญัติให้องค์กรปกครองส่วนท้องถิ่น มีอำนาจหน้าที่ในการจัดทำแผนพัฒนาท้องถิ่นของตนเอง จึงส่งผลมายังกระทรวงมหาดไทย ซึ่งได้ออกระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 ขึ้น ได้กำหนดประเภทของแผนพัฒนาท้องถิ่นไว้ 2 ประเภท คือ แผนยุทธศาสตร์การพัฒนา และแผนพัฒนาสามปี

**1.1 ลักษณะของแผนพัฒนาสามปี**

แผนพัฒนาสามปี เป็นการแปลงแผนยุทธศาสตร์การพัฒนา ไปสู่การปฏิบัติโดยมีหลักคิดที่ว่า ภายใต้ยุทธศาสตร์การพัฒนาหนึ่ง จะมีโครงการ/กิจกรรมได้มากกว่าหนึ่งโครงการ/กิจกรรม ที่จะต้องนำมาดำเนินการ เพื่อให้บรรลุวัตถุประสงค์และเป้าหมายที่ต้องการในแต่ละยุทธศาสตร์การพัฒนา ซึ่งจะมีผลต่อวัตถุประสงค์ เป้าหมาย จุดมุ่งหมายการพัฒนาอย่างยั่งยืน และวิสัยทัศน์ในที่สุด

นอกจากนั้น แผนพัฒนาสามปี เป็นแผนที่มีความสัมพันธ์ใกล้ชิดกับงบประมาณรายจ่ายประจำปี กล่าวคือ องค์กรปกครองส่วนท้องถิ่น ใช้การวางแผนพัฒนาเป็นเครื่องมือในการจัดทำงบประมาณรายจ่ายประจำปี โดยนำโครงการ/กิจกรรมจากแผนพัฒนาสามปี ไปจัดทำงบประมาณ เพื่อให้กระบวนการจัดทำงบประมาณเป็นไปด้วยความเรียบร้อย รอบคอบ และผ่านกระบวนการมีส่วนร่วมของประชาชน

ระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 แผนพัฒนาสามปี หมายถึง แผนพัฒนาเศรษฐกิจและสังคมขององค์กรปกครองส่วนท้องถิ่นที่สอดคล้องกับแผนยุทธศาสตร์การพัฒนา อันมีลักษณะเป็นการกำหนดรายละเอียดแผนงาน โครงการพัฒนาที่จัดทำขึ้นสำหรับปีงบประมาณแต่ละปี ซึ่งมีความต่อเนื่องและเป็นแผนก้าวหน้าครอบคลุมระยะเวลาสามปี โดยมีการทบทวนเพื่อปรับปรุงเป็นประจำทุกปี เพื่อเป้าหมายสูงสุด คือ การแปลงยุทธศาสตร์การพัฒนาไปสู่การปฏิบัติ ให้บรรลุวัตถุประสงค์และเป้าหมายสูงสุดในการพัฒนา คือ การแก้ไขปัญหาความเดือดร้อน ให้สอดคล้องกับความต้องการ เพื่อคุณภาพชีวิตที่ดีขึ้นของประชาชนในท้องถิ่นนั้นๆ

ดังนั้น แผนพัฒนาสามปี จึงควรมีลักษณะกว้างๆ ดังต่อไปนี้

1. เป็นเอกสารที่แสดงความสอดคล้องกับแผนยุทธศาสตร์การพัฒนา
2. เป็นเอกสารที่แสดงแนวทางการพัฒนาและวัตถุประสงค์ของแนวทางการพัฒนาที่ชัดเจน และมีลักษณะเฉพาะตัว ที่จะต้องดำเนินการให้เกิดผล
3. เป็นเอกสารที่แสดงโครงการ/กิจกรรมการพัฒนาที่จะดำเนินการเป็นห้วงระยะเวลาสามปี
4. เป็นเอกสารที่จะแสดงความเชื่อมโยงระหว่างแผนยุทธศาสตร์การพัฒนา กับงบประมาณรายจ่ายประจำปี

**แนวทางการจัดทำแผนพัฒนาสามปี (พ.ศ.2559 – 2561) ตามนโยบายของกระทรวงมหาดไทย**

1. องค์กรปกครองส่วนท้องถิ่น จะต้องจัดทำแผนพัฒนาสามปี (พ.ศ.2559 - 2561) ให้มีความสอดคล้องกับแผนยุทธศาสตร์การพัฒนาขององค์กรปกครองส่วนท้องถิ่น ที่ได้กำหนดยุทธศาสตร์และแนวทางในการพัฒนา ซึ่งแสดงถึง วิสัยทัศน์ พันธกิจ และจุดมุ่งหมายเพื่อการพัฒนาในอนาคตโดยสอดคล้องกับแผนพัฒนาเศรษฐกิจและสังคมแห่งชาติและแผนยุทธศาสตร์การพัฒนาจังหวัด

2. การจัดทำแผนพัฒนาสามปี (พ.ศ.2559 - 2561) องค์กรปกครองส่วนท้องถิ่นอาจทบทวนจากแผนพัฒนาสามปี (พ.ศ.2557 - 2559) โดยนำโครงการที่กำหนดไว้และจะดำเนินการในปี 2559 – 2560 มาใช้หรืออาจพิจารณาทบทวนปรับปรุง โดยการกำหนดรายละเอียด เป้าหมาย หรือจัดลำดับความสำคัญของโครงการใหม่ และเพิ่มเติมโครงการสำหรับปี 2561

3. ให้นำข้อมูลความจำเป็นพื้นฐาน (จปฐ.) ข้อมูลพื้นฐานระดับหมู่บ้าน (กชช.2ค) และข้อมูลพื้นฐานในการพัฒนาจากหน่วยงานต่างๆ เช่น สำนักงานสถิติจังหวัด ฯลฯ มาพิจารณาประกอบการจัดทำแผนพัฒนาสามปี

4. ให้คำนึงถึงการใช้ประโยชน์ในที่ดินประเภทต่างๆ อย่างเหมาะสม และในกรณีที่องค์กรปกครองส่วนท้องถิ่นมีการจัดทำผังเมือง หรือผังตำบลแล้ว ให้ใช้ผังเมืองหรือผังตำบลเป็นข้อมูลในการจัดทำแผนพัฒนาสามปีด้วย

5. ให้มีการสนับสนุนให้มีการจัดทำแผนชุมชน ซึ่งเป็นนโยบายของรัฐบาล ที่จะใช้เป็นกลไกในการแก้ไขปัญหาความยากจน โดยการให้คำแนะนำในการจัดทำ ให้ความช่วยเหลือทางวิชาการและสนับสนุนข้อมูลเพื่อการจัดทำแผนชุมชน และพิจารณานำโครงการ/กิจกรรม ที่เกินขีดความสามารถในการแก้ไขปัญหาของชุมชนจากแผนชุมชนมาใช้เป็นข้อมูลในการจัดทำแผนพัฒนาสามปี

6. ให้คำนึงถึงหลักการบูรณาการโครงการและกิจกรรมระหว่างองค์กรปกครองส่วนท้องถิ่นด้วยกันและระหว่างองค์กรปกครองส่วนท้องถิ่นกับหน่วยงานอื่นๆ เช่น โครงการที่มีวัตถุประสงค์ร่วมกันและสามารถจัดกิจกรรมสนับสนุนซึ่งกันและกันได้ หรือ โครงการลักษณะ/ประเภทเดียวกัน ที่มีสถานที่ตั้งของโครงการอยู่ในเขตติดต่อกัน หากสามารถจัดทำโครงการพร้อมกัน ซึ่งสามารถประสานและบูรณาการโครงการ เพื่อลดความซ้ำซ้อน ประหยัดงบประมาณ และทำให้ประชาชนได้รับประโยชน์มากยิ่งขึ้น

7. แผนพัฒนาสามปี จะมีลักษณะเป็นการกำหนดรายละเอียดของโครงการพัฒนา ดังนั้น ในการจัดทำโครงการให้คำนึงถึงความเป็นไปได้ในการปฏิบัติ โดยคำนึงถึงรายรับขององค์กรปกครองส่วนท้องถิ่น ทั้งนี้เพื่อให้แผนพัฒนาสามปีเป็นกรอบในการจัดทำงบประมาณรายจ่ายประจำปีที่ใกล้เคียงความจริง และในการจัดทำโครงการให้มีการจัดลำดับความสำคัญ ความเร่งด่วนของโครงการ กล่าวคือ โครงการที่มีผลกระทบต่อความเป็นอยู่ของประชาชน และมีความจำเป็นเร่งด่วนมากต้องนำไปปฏิบัติก่อน โดยอาจแยกประเภทของโครงการออกอย่างน้อยเป็นสามประเภท คือ โครงการที่องค์กรปกครองส่วนท้องถิ่นดำเนินการเอง โครงการที่องค์กรปกครองส่วนท้องถิ่นอุดหนุนให้หน่วยงานอื่นดำเนินการ ตามที่มีระเบียบกฎหมายกำหนดไว้ และโครงการที่องค์กรปกครองส่วนท้องถิ่นขอรับการสนับสนุนจากหน่วยงานอื่น

8. ให้ใช้หลักการมีส่วนร่วมของประชาชนในการจัดทำแผนพัฒนาสามปี โดยให้นำโครงการและกิจกรรมที่เป็นปัญหาความต้องการของประชาชน จากการจัดเวทีประชาคมท้องถิ่นมาใช้ในการจัดทำแผนพัฒนาสามปีด้วย ทั้งนี้ เพื่อสร้างกระบวนการมีส่วนร่วมในพื้นที่ การบูรณาการการจัดทำแผนพัฒนา เพื่อเป็นจุดเชื่อมต่อยุทธศาสตร์การพัฒนาขององค์กรปกครองส่วนท้องถิ่นและปัญหาความต้องการของประชาชน ซึ่งจะนำไปสู่ความเห็นพ้องต้องกัน และการทำงานร่วมกันของภาคีการพัฒนาต่างๆ ในพื้นที่เกิดผลสัมฤทธิ์ต่อภารกิจแห่งรัฐ ความมีประสิทธิภาพ ความคุ้มค่า และตอบสนองความต้องการของประชาชน ซึ่งการเสนอโครงการ/กิจกรรม จากการจัดเวทีประชาคมท้องถิ่น อาจดำเนินการได้ดังนี้

8.1 หากมีการเสนอโครงการและกิจกรรม ที่สามารถนำไปสู่การปฏิบัติได้ ในการจัดเวทีประชาคมท้องถิ่น ให้องค์กรปกครองส่วนท้องถิ่นนำไปบรรจุไว้ในแผนพัฒนาสามปีด้วย

8.2 หากมีการเสนอข้อมูลเพื่อการพัฒนาหรือปัญหาความต้องการ ให้องค์กรปกครองส่วนท้องถิ่นนำข้อมูลหรือปัญหาความต้องการดังกล่าวไปกำหนดโครงการ/กิจกรรม ให้ตรงกับข้อมูลหรือปัญหาความต้องการของประชาคม หรืออาจเสนอให้เวทีประชาคมพิจารณาอีกครั้งหนึ่งก็ได้

8.3 การมีส่วนร่วมของประชาชน ให้ถือเป็นกระบวนการสำคัญที่จะต้องดำเนินการ และต้องมีประชาคมเข้าร่วมประชุมทุกครั้ง และให้คณะกรรมการประสานแผนพัฒนาท้องถิ่นจัดให้มีการประชุมเพื่อทบทวนกรอบนโยบาย และทิศทาง/แนวทางการพัฒนาขององค์กรปกครองส่วนท้องถิ่นในเขตจังหวัดตามกำหนด

**1.2 วัตถุประสงค์ของการจัดทำแผนพัฒนาสามปี**

1. เพื่อให้การบริหารกิจการขององค์กรปกครองส่วนท้องถิ่นเป็นไปเพื่อประโยชน์ของประชาชน โดยมีแผนพัฒนาเป็นเครื่องมือช่วยผลักดัน และสนับสนุน

2. เพื่อแสดงความสัมพันธ์เชื่อมโยงและสอดคล้องกันระหว่างแผนยุทธศาสตร์การพัฒนา และการจัดทำงบประมาณ ประจำปี

3. เพื่อแสดงแนวทางและทิศทาง รวมทั้งเพื่อเป็นการประเมินผลการพัฒนาในช่วงเวลาสามปี ว่าสามารถสนองตอบต่อยุทธศาสตร์การพัฒนาอย่างมีประสิทธิภาพตามเป้าหมายหรือไม่

4. เพื่อเป็นการจัดเตรียมแผนงาน โครงการพัฒนาต่างๆ ให้อยู่ในลักษณะที่พร้อมจะบรรจุในเอกสารงบประมาณประจำปี และสามารถนำไปสู่การปฏิบัติได้ทันทีที่ได้รับงบประมาณ

5. เพื่อให้คนในชุมชนหรือหมู่บ้านมีส่วนร่วมในการเสนอปัญหาและแนวทางแก้ไขปัญหา

**1.3 ขั้นตอนในการจัดทำแผนพัฒนาสามปี (พ.ศ.2559 - 2561)**

**ขั้นตอนที่ 1** การเตรียมการจัดทำแผน

- หน่วยงานที่รับผิดชอบการจัดทำแผนพัฒนา เข้าพบผู้บริหารท้องถิ่น เพื่อชี้แจงวัตถุประสงค์ความสำคัญและความจำเป็นในการจัดทำแผนพัฒนาสามปี และดำเนินการเสนอโครงการจัดทำแผนพัฒนาสามปีผ่านปลัดองค์การบริหารส่วนตำบล เพื่อให้ผู้บริหารท้องถิ่นพิจารณาอนุมัติ แล้วแจ้งโครงการที่ได้รับอนุมัติให้ผู้ที่เกี่ยวข้องทราบ

**ขั้นตอนที่ 2**  การคัดเลือกยุทธศาสตร์และแนวทางการพัฒนา

- คณะกรรมการสนับสนุนการจัดทำแผนพัฒนาสรุปยุทธศาสตร์การพัฒนา และแนวทางการพัฒนาข้อมูลที่เกี่ยวข้อง อาทิ ปัญหาและความต้องการของท้องถิ่น รวมถึงสรุปยุทธศาสตร์การพัฒนาจังหวัด/อำเภอ และนโยบายของผู้บริหารท้องถิ่น ต่อคณะกรรมการพัฒนาองค์การบริหารส่วนตำบล

- คณะกรรมการพัฒนาท้องถิ่นจัดการประชุมร่วมระหว่างคณะกรรมการพัฒนาท้องถิ่นและประชาคมท้องถิ่นและส่วนราชการที่เกี่ยวข้อง เพื่อพิจารณาคัดเลือกยุทธศาสตร์และแนวทางการพัฒนามาจัดทำแผนพัฒนาสามปี เพื่อเป็นกรอบการพิจารณาจัดทำโครงการและกิจกรรมต่างๆ ในแผนพัฒนาสามปี และพิจารณาโครงการ/กิจกรรมที่จะดำเนินการให้บรรลุวัตถุประสงค์และเป้าหมายของแนวทางการพัฒนาที่เลือกใช้เป็นกรอบในการพัฒนา

**ขั้นตอนที่ 3** การเก็บรวบรวมข้อมูล และการวิเคราะห์ข้อมูล

- คณะกรรมการสนับสนุนการจัดทำแผนพัฒนาท้องถิ่น สำรวจและเก็บรวบรวมข้อมูลที่จำเป็นต่อการจัดทำแผนพัฒนาสามปี สรุปผลการพัฒนาที่ผ่านมาต่อคณะกรรมการพัฒนาท้องถิ่นและประชาคมท้องถิ่น เพื่อคัดเลือกยุทธศาสตร์การพัฒนาและจัดลำดับแนวทางการพัฒนา หลังจากจัดลำดับแล้ว ที่ประชุมจะตัดสินใจเลือกแนวทางการพัฒนาเหล่านั้นมาดำเนินการ

**ขั้นตอนที่ 4** การกำหนดวัตถุประสงค์ของแนวทางการพัฒนา

- หลังจากทราบแนวทางการพัฒนาในช่วงสามปีแล้วคณะกรรมการพัฒนาท้องถิ่นและประชาคมท้องถิ่นร่วมกันพิจารณาคัดเลือกวัตถุประสงค์ของยุทธศาสตร์การพัฒนา มาจัดทำเป็นวัตถุประสงค์แนวทางทางการพัฒนา

**ขั้นตอนที่ 5** การจัดทำรายละเอียดโครงการ/กิจกรรมการพัฒนา

- คณะกรรมการสนับสนุนการจัดทำแผนพัฒนาท้องถิ่น พิจารณาคัดเลือกโครงการที่สอดคล้องกับแนวทางการพัฒนาในช่วงสามปี มาจัดทำรายละเอียดโครงการ เพื่อให้สามารถนำไปจัดทำงบประมาณรายจ่ายประจำปีต่อไป

**ขั้นตอนที่ 6** การจัดทำร่างแผนพัฒนาสามปี

- คณะกรรมการสนับสนุนการจัดทำแผนพัฒนาองค์การบริหารส่วนตำบล จัดทำร่างแผนพัฒนาสามปี

**ขั้นตอนที่ 7** การอนุมัติและประกาศใช้แผนพัฒนาสามปี

1. คณะกรรมการพัฒนาท้องถิ่นพิจารณาร่างแผนพัฒนาสามปี เพื่อเสนอผู้บริหาร

2. ผู้บริหารท้องถิ่น นำร่างแผนพัฒนาสามปี ที่ผ่านการพิจารณาจากคณะกรรมการฯ แล้วเสนอสภาท้องถิ่นเพื่อพิจารณาให้ความเห็นชอบ

3. เมื่อสภาท้องถิ่นพิจารณาให้ความเห็นชอบแผนพัฒนาสามปีแล้ว สภาท้องถิ่นจะส่งให้ผู้บริหารท้องถิ่นพิจารณาอนุมัติและประกาศใช้แผนพัฒนาสามปีและนำไปปฏิบัติต่อไป รวมทั้งแจ้งสภาท้องถิ่นคณะกรรมการบริหารงานจังหวัดแบบบูรณาการ องค์การบริหารส่วนจังหวัด อำเภอ และหน่วยงานที่เกี่ยวข้อง รวมทั้งประกาศให้ประชาชนทราบโดยทั่วกันภายในสิบห้าวันนับแต่วันที่ประกาศใช้และปิดประกาศโดยเปิดเผยไม่น้อยกว่าสามสิบวัน

**1.4 ประโยชน์ของการจัดทำแผนพัฒนาสามปี**

ประโยชน์ของแผนพัฒนาสามปี มีอยู่หลายประการ สามารถสรุปได้ดังนี้

1. การบรรลุจุดมุ่งหมายตามยุทธศาสตร์การพัฒนา พันธกิจ และวิสัยทัศน์ที่ได้กำหนดไว้

ซึ่งการบรรลุจุดมุ่งหมาย(Attention of Objectives) มีความสำคัญอย่างยิ่งในกระบวนการวางแผน เพราะการวางแผนทุกครั้งย่อมต้องมีจุดหมายปลายทางที่กำหนดไว้ ถ้าจุดมุ่งหมายที่กำหนดไว้มีความชัดเจน ก็จะช่วยให้การปฏิบัติตามแผนมีทิศทางมุ่งตรงไปสู่จุดมุ่งหมายที่กำหนดไว้ได้อย่างสะดวกและเกิดผลดี

2. เกิดความประหยัด(Economical Operation) การวางแผนเกี่ยวข้องกับการใช้สติปัญญาเพื่อคิดวิธีการให้องค์กรบรรลุถึงประสิทธิภาพ เป็นการให้งานฝ่ายต่างๆ มีการประสานงานกันดี กิจกรรมที่ดำเนินมีความสอดคล้องต่อเนื่องกัน ก่อให้เกิดความเป็นระเบียบในงานต่างๆ ที่ทำ ซึ่งสิ่งเหล่านี้เป็นการใช้ประโยชน์จากทรัพยากรต่างๆ อย่างคุ้มค่านับว่าการจัดทำแผนพัฒนาสามปี เป็นอีกแนวทางหนึ่งที่จะก่อให้เกิดความประหยัด

3. ลดความไม่แน่นอน(Reduction of uncertainty) การจัดทำแผนพัฒนาสามปีเป็นการลดความไม่แน่นอนในอนาคตลง เนื่องจากการใช้จ่าย และการจัดเก็บรายได้ขององค์กรปกครองส่วนท้องถิ่น ขึ้นอยู่กับสภาพการณ์ทางเศรษฐกิจ และสังคมโดยส่วนรวม การวางแผนปฏิบัติการจึงช่วยให้เกิดความแน่นอนในการใช้งบประมาณ เนื่องจากผ่านการวิเคราะห์พื้นฐานของข้อเท็จจริง

4. ผู้บริหารท้องถิ่นใช้เป็นเกณฑ์ในการควบคุม(Basic of Control) การดำเนินกิจการขององค์การบริหารส่วนตำบลได้ เพราะการวางแผนและการควบคุมเป็นสิ่งที่แยกออกจากกันไม่ได้ ต้องดำเนินการคู่กันและพึ่งพาอาศัยซึ่งกันและกัน การควบคุมจะทำให้การใช้งบประมาณและการดำเนินโครงการสัมพันธ์กัน

5. ทำให้เกิดการประสานงานที่ดี(Better Coordination) การจัดทำแผนพัฒนาสามปี ช่วยให้สร้างความมั่นใจในเรื่องความเป็นเอกภาพ ที่จะบรรลุจุดมุ่งหมายขององค์การบริหารส่วนตำบลในอนาคต ทำให้กิจกรรมต่างๆ ที่วางไว้มุ่งไปสู่จุดมุ่งหมายเดียวกัน มีการประสานงานที่ดีในฝ่ายต่างๆ ในองค์การบริหารส่วนตำบล และในพื้นที่เขตองค์การบริหารส่วนตำบล รวมทั้ง เป็นการหลีกเลี่ยงปัญหาความซ้ำซ้อนในการปฏิบัติงานของแต่ละฝ่ายอีกด้วย

6. แผนพัฒนาสามปี เป็นเครื่องมือช่วยให้องค์กรปกครองส่วนท้องถิ่นได้พิจารณาถึงความเชื่อมโยง ระหว่างแนวทางการดำเนินกิจการต่างๆ ที่อาจมีความเชื่อมโยงและส่งผลทั้งในเชิงสนับสนุนและเป็นอุปสรรคต่อกัน

7. เพื่อให้สามารถตัดสินใจกำหนดแนวทางการดำเนินงาน และใช้ทรัพยากรการบริหารของท้องถิ่น ให้มีประสิทธิภาพและเกิดประโยชน์สูงสุด ช่วยให้ผู้บริหารตัดสินใจในการจัดสรรทรัพยากรด้านการบริหารที่มีอยู่อย่างจำกัดได้อย่างถูกต้อง

8. สามารถกำหนดทิศทางในการดำเนินการในอนาคต โดยมีจุดมุ่งหมายที่ชัดเจนและยั่งยืนในการพัฒนา

9. สามารถนำแผนปฏิบัติการไปปฏิบัติได้ตรงกับวัตถุประสงค์ นโยบาย และเป้าหมาย ตามกลยุทธ์ที่กำหนด

10. ทำให้การดำเนินการตามแผนพัฒนาสามปีมีความต่อเนื่อง ไม่มีรูปแบบที่ตายตัว(สามารถยืดหยุ่นได้) มีเอกภาพ สามารถนำไปปฏิบัติได้จริง และสามารถสร้างระบบการติดตามประเมินผล

11. ส่งเสริมภาพพจน์ขององค์การบริหารส่วนตำบล และทำให้บุคคลทั้งในและนอกเขตองค์การบริหารส่วนตำบล เกิดความเชื่อมั่นในการบริหารกิจการ ขององค์การบริหารส่วนตำบล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*